News Update: Microsoft เติบโตแข็งแกร่ง รายได้เพิ่ม 22% กำไรพุ่ง 48% ยอดขาย Azure ธุรกิจคลาวด์ โต 50% - FINNOMENA
ราคาหุ้น Microsoft ปรับเพิ่มขึ้น 2% หลังเวลาทำการซื้อขาย ตอบรับรายงานผลประกอบการไตรมาสแรกของปีงบประมาณ 2022 ดีกว่าคาด โดยเฉพาะธุรกิจคลาวด์ที่เติบโตอย่างแข็งแกร่ง
27 ต.ค. 2564

เช้านี้ (27 ต.ค.) ราคาหุ้น Microsoft ปรับเพิ่มขึ้น 2% หลังเวลาทำการซื้อขาย ตอบรับรายงานผลประกอบการไตรมาสแรกของปีงบประมาณ 2022 ดีกว่าคาด โดยเฉพาะธุรกิจคลาวด์ที่เติบโตอย่างแข็งแกร่ง
รายได้ของ Microsoft เติบโต 22% จากปีที่แล้ว อยู่ที่ 45,320 ล้านดอลลาร์ สูงกว่าคาดการณ์ที่ 43,970 ล้านดอลลาร์ ในขณะที่ กำไรสุทธิเพิ่มขึ้น 48% อยู่ที่ 20,500 ล้านดอลลาร์ โดยมีกำไรต่อหุ้น (EPS) อยู่ที่ $2.27 สูงกว่าคาดการณ์ที่ $2.07
รายได้จากธุรกิจคลาวด์ ซึ่งประกอบด้วย Azure public cloud, ธุรกิจบริการองค์กร, GitHub, SQL Server, System Center, Visual Studio และ Windows Server เติบโต 31% อยู่ที่ 16,960 ล้านดอลลาร์ สูงกว่าคาดการณ์ที่ 16,510 ล้านดอลลาร์
Satya Nadella CEO ของ Microsoft กล่าวถึงความสำเร็จของบริษัทในด้านการประมวลผลบนคลาวด์ (Cloud Computing) ซึ่งหนึ่งในนั้นคือ Azure บริการระบบคลาวด์สำหรับองค์กร ที่ยอดขายเติบโต 50% จากปีที่แล้ว ในขณะที่ยอดขาย Office 365 สำหรับลูกค้าธุรกิจเพิ่มขึ้น 23% จากความต้องการใช้ฟีเจอร์ขั้นสูงเพิ่มขึ้น
Amy Hood ประธานฝ่ายการเงินของ Microsoft กล่าวว่า บริษัทคาดหวังการเติบโตที่แข็งแกร่งในไตรมาสหน้าของ Azure ที่มีแนวโน้มการใช้งานสูงขึ้นต่อเนื่อง ในขณะที่บริษัทยังคงได้รับประโยชน์จากโมเมนตัมของ Office 365 แม้จะเริ่มมีอัตราการเติบโตที่ลดลง จากฐานการติดตั้งที่เพิ่มขึ้น
ในสัปดาห์ที่ผ่านมา หุ้นของ Microsoft แตะระดับสูงสุดตลอดกาล สะท้อนให้เห็นว่านักลงทุนมีมุมองบวกต่อแนวโน้มการเติบโตของบริษัท โดยราคาหุ้นปรับตัวขึ้น 39% ตั้งแต่ต้นปี เทียบกับ ดัชนี S&P500 ที่ปรับเพิ่มขึ้น 22%
อ้างอิง: https://www.cnbc.com/2021/10/26/microsoft-msft-earnings-q1-2022.html
https://www.bloomberg.com/news/articles/2021-10-26/microsoft-s-cloud-computing-strength-fuels-sales-profit-growth?sref=e4t2werz
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Azure
Microsoft
News Update
ประกาศงบ
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA